b'\n_START_ARTICLE_\nAna Karenina (2012 filmas)\n_START_SECTION_\nApie film\xc4\x85\n_START_PARAGRAPH_\n\xe2\x80\x9eAna Karenina\xe2\x80\x9c yra kostiumin\xc4\x97 drama. Didesnioji dalis veiksmo filmuota \xe2\x80\x9eShepperton Studios\xe2\x80\x9c Londono apylink\xc4\x97se esan\xc4\x8dio apleisto teatro scenoje. Filme neslepiamas teatrinis pastatymas \xe2\x88\x92 dekoracijos ir pasikartojanti aplinka, skirta vaizduoti visi\xc5\xa1kai skirtingas vietas. Veiksmas vyksta Maskvoje, Sankt Peterburge, gamtoje. Vaizduojamas auk\xc5\xa1tuomen\xc4\x97s balius, smukl\xc4\x97, valdininko kontora ir kitos vietos. Film\xc4\x85 pastat\xc4\x97 \xe2\x80\x9eWorking Title Films\xe2\x80\x9c kino kompanija._NEWLINE_Filmo re\xc5\xbeisierius \xe2\x88\x92 Joe Wright. \xc5\xa0is filmas tapo tre\xc4\x8diuoju re\xc5\xbeisieriaus bendradarbiavimu su aktore Keira Knightley. Filmo muzik\xc4\x85 suk\xc5\xabr\xc4\x97 Oskar\xc4\x85 laim\xc4\x97j\xc4\x99s ital\xc5\xb3 kompozitorius Dario Marianelli. Filmo k\xc5\xabrimo komanda tarptautin\xc4\x97\xc2\xa0\xe2\x80\x93 be brit\xc5\xb3, jame pasirod\xc4\x97 \xc5\xa1ved\xc4\x97 aktor\xc4\x97 Alicia Vikander, airis Domhnall Gleeson. Filmas pristatytas JK kino teatruose 2012 m. rugs\xc4\x97jo 7 d., JAV \xe2\x88\x92 2012 m. lapkri\xc4\x8dio 9 d., Lietuvoje \xe2\x88\x92 2013 m. vasario 8 d._NEWLINE_Filmas susilauk\xc4\x97 nuosaikaus kritik\xc5\xb3 \xc4\xafvertinimo: allmovie.com tinklalapyje vertinamas 3 i\xc5\xa1 5 \xe2\x80\x9e\xc5\xbevaig\xc5\xbedu\xc4\x8di\xc5\xb3\xe2\x80\x9c, tiek pat \xc4\xafvertino \xe2\x80\x9eThe Guardian\xe2\x80\x9c ir \xe2\x80\x9eDaily Mail\xe2\x80\x9c ap\xc5\xbevalgininkai. Metacritic.com tinklalapis, susumav\xc4\x99s 41 recenzij\xc4\x85, \xc4\xafvertino 63 balais i\xc5\xa1 100.\n_START_SECTION_\nSiu\xc5\xbeetas\n_START_PARAGRAPH_\nMaskvoje princes\xc4\x97 Doli, penki\xc5\xb3 vaik\xc5\xb3 motina, pastebi vyro Stepano Oblonskio nesantuokinius ry\xc5\xa1ius su jos vaik\xc5\xb3 aukle. Pora susipyksta ir Stepanas lai\xc5\xa1ku pakvie\xc4\x8dia savo seser\xc4\xaf i\xc5\xa1 Sankt Peterburgo An\xc4\x85 Karenin\xc4\x85, kad \xc5\xa1i atvykusi \xc4\xafkalb\xc4\x97t\xc5\xb3 Doli susitaikyti. Tuo tarpu Oblonskio draugas, provincijos dvarininkas Konstantinas Levinas tikisi laim\xc4\x97ti Doli sesers princes\xc4\x97s Kiti rank\xc4\x85. Ana Karenina yra i\xc5\xa1tek\xc4\x97jusi u\xc5\xbe nemylimo, apie 20 met\xc5\xb3 vyresnio, valstyb\xc4\x97s ministro Aleksejaus Karenino, su kuriuo augina s\xc5\xabn\xc5\xb3 Serio\xc5\xbe\xc4\x85. Pakeliui \xc4\xaf Maskv\xc4\x85 Ana traukinyje susipa\xc5\xbe\xc4\xafsta su grafiene Vronskaja. Sustojus traukiniui Maskvos perone Ana susitinka savo brol\xc4\xaf Oblonsk\xc4\xaf ir Vronskajos s\xc5\xabn\xc5\xb3 graf\xc4\x85 Aleksej\xc5\xb3 Vronsk\xc4\xaf. Tuo metu stotyje \xc4\xafvyksta nelaim\xc4\x97 \xe2\x88\x92 neturtingas ir didel\xc4\x97s \xc5\xa1eimos nei\xc5\xa1galintis i\xc5\xa1laikyti gele\xc5\xbeinkelio darbininkas puola po pajud\xc4\x97jusio traukinio ratais. Grafas Vronskis \xc4\xafduoda pinig\xc5\xb3 kitam gele\xc5\xbeinkelio darbuotojui, kad tas juos perduot\xc5\xb3 nelaim\xc4\x97lio \xc5\xa1eimai. Ana Karenina pajunta, kad jai \xc5\xa1irdyje suvirpa simpatija jaunajam grafui. Galb\xc5\xabt tai meil\xc4\x97, o gal tik nuod\xc4\x97m\xc4\x97 \xe2\x80\xa6'